REGOLAMENT TAL-KUNSILL (KE) Nru 1811/2004
tal-11 ta’ Ottubru 2004
li jemenda r-Regolament (KE) Nru 2287/2003 rigward in-numru ta' jiem fuq il-baħar għal bastimenti li jistadu għall-bakkaljaw fil-Baħar tat-Tramuntana u l-użu ta' tartaruni tal-qiegħ fl-ibħra madwar l-Azores, il-Gżejjer Kanarji u Madeira
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KE) Nru 2371/2002 ta' l-20 ta' Diċembru 2002 dwar il-konservazzjoni u l-isfruttar sostenibbli ta' riżorsi tas-sajd skond il-Politika Komuni dwar is-Sajd (1), u b'mod partikolari l-Artikolu 20 tiegħu,
Wara li kkunsidra l-proposta mill-Kummissjoni,
Billi:
(1)
Skond rapporti xjentifiċi reċenti, u b'mod partikolari r-rapporti tal-Kunsill Internazzjonali għall-Esplorazzjoni tal-Baħar (ICES), fl-Atlantiku nstabu u ġew irreġistrati fuq mappi abitati tal-fond li huma sensittivi ħafna. F'dawk l-abitati jgħixu komunitajiet bijoloġiċi importanti u differenti ħafna u huma kkunsidrati li jeħtieġu protezzjoni prijoritarja. B'mod partikolari, huma definiti bħala abitati ta' interess Komunitarju fid-Direttiva tal-Kunsill 92/43/KE tal-21 ta' Mejju 1992 dwar il-konservazzjoni ta' l-abitat naturali u tal-fawna u l-flora selvaġġa (2). Barra minn dan, sikek tal-qroll tal-fond kienu reċentement inklużi f'lista ta' abitati fil-perikolu fil-qafas tal-Konvenzjoni għall-Protezzjoni ta' l-Ambjent Marittimu tal-Grigal ta' l-Atlantiku (“Konvenzjoni OSPAR”).
(2)
Skond evidenza xjentifika, l-irkupru mill-ħsara ta' dawn l-abitati magħmula mit-tagħmir tat-tkarkir li jitkarkar mal-qiegħ huwa jew impossibbli jew diffiċli ħafna u bil-mod. L-ibħra madwar l-Azores, il-Gżejjer Kanarji u Madeira għandhom bosta abitati tal-fond magħrufin jew potenzjali li sa ftit ilu kienu ppreservati mit-tkarkir. Għalhekk huwa xieraq li jiġi pprojbit l-użu tat-tartaruni tal-qiegħ u tagħmir simili fl-ibħra madwar l-Azores, il-Gżejjer Kanarji u Madeira fejn dawn l-abitati għadhom fi status ta' konservazzjoni favorevoli.
(3)
Informazzjoni xjentifika ġdida tindika li l-qabdiet ta' merluzz maqbud f'sajd magħmul skond il-kondizzjonijiet speċifiċi fil-punt 17 ta' l-Anness IV tar-Regolament tal-Kunsill (KE) Nru 2287/2003 tad-19 ta' Diċembru 2003 li jiffissa għas-sena 2004 l-opportunitajiet tas-sajd u l-kondizzjonijiet assoċjati għal ċerti ħażniet ta' ħut u gruppi ta' ħażniet ta' ħut, applikabbli f'ibħra Komunitarji u, għal bastimenti Komunitarji, f'ibħra fejn huma meħtieġa limitazzjonijiet ta' qabdiet (3), x'aktarx li jkunu baxxi u konsegwentament dan is-sajd huwa ta' riskju addizzjonali żgħir għall-irkupru tal-merluzz. Għaldaqstant żieda fin-numru ta' jiem ta' sajd għall-bakkaljaw huwa ġustifikat.
(4)
Sabiex jiġi żgurat l-għajxien tas-sajjieda Komunitarji, huwa importanti li dan is-sajd isir disponibbli malajr kemm jista' jkun. Għalhekk, huwa imperattiv li tingħata eċċezzjoni għall-perijodu ta' sitt ġimgħat imsemmi fil-paragrafu I(3) tal-Protokoll dwar ir-rwol tal-Parlamenti nazzjonali fl-Unjoni Ewropea, anness għat-Trattat dwar l-Unjoni Ewropea u għat-Trattat li jistabbilixxi l-Komunità Ewropea.
(5)
Ir-Regolament (KE) Nru 2287/2003 għandu għaldaqstant jiġi emendat kif meħtieġ,
ADOTTA DAN IR-REGOLAMENT:
Artikolu 1
Ir-Regolament (KE) Nru 2287/2003 huwa b'dan emendat kif ġej:
1.
Fl-Anness IV għandu jiżdied il-punt li ġej:
“19. Projbizzjoni ta' tkarkir fl-ibħra madwar l-Azores, il-Gżejjer Kanarji u Madeira
Il-bastimenti għandhom jiġu pprojbiti milli jużaw kwalunkwe xibka tat-tkarkir tal-qiegħ jew xbieki ta' rmonk simili li joperaw f'kuntatt ma' qiegħ il-baħar f'ibħra taħt is-sovranità jew il-ġurisdizzjoni ta' Stati Membri fiż-żoni fi ħdan linja li tgħaqqad il-koordinati li ġejjin:
a)
L-Azores
Latitudni 36° 00′ T
lonġitudni 23° 00′ P
Latitudni 42° 00′ T
lonġitudni 23° 00′ P
Latitudni 42° 00′ T
lonġitudni 34° 00′ P
Latitudni 36° 00′ T
lonġitudni 34° 00′ P
b)
Il-Gżejjer Kanarji u Madeira
Latitudni 27° 00′ T
lonġitudni 19° 00′ P
Latitudni 26° 00′ T
lonġitudni 15° 00′ P
Latitudni 29° 00′ T
lonġitudni 13° 00′ P
Latitudni 36° 00′ T
lonġitudni 13° 00′ P
Latitudni 36° 00′ T
lonġitudni 19° 00′ P”
2.
Fl-Anness V dan li ġej għandu jiżdied fil-punt 6:
“(g)
B'deroga min-numru ta' jiem imsemmija fil-punt (a), Tabella I, ‘Ġabra ta' tagħmir tas-sajd imsemmi fil-punt 4a’, l-Istati Membri jistgħu jżidu l-jiem massimi preżenti fiż-żona u assenti mill-port għal 12 għal bastimenti li għandhom installat VMS u li għandhom permessi speċjali tas-sajd, imsemmijin fil-punt 17(b) ta' l-Anness IV, li huma validi għal xahar kalendarju jew aktar.
Tali bastimenti
-
għandhom jinnotifikaw lill-awtoritajiet nazzjonali dwar il-post u l-ħin li fihom ser isir l-iżbark tal-ħut ta' l-inqas erba' sigħat qabel tali żbark,
-
jistgħu jaggregaw il-jiem biss kif stabbilit fil-punt (b) għall-perijodu li fih jinżamm mingħajr interruzzjoni permess tas-sajd speċjali msemmi fil-punt 17(b) ta' l-Anness IV,
-
jistgħu jittrasferixxu jiem kif imsemmi fil-punt 10 lil bastimenti li jibbenefikaw minn żieda ta' jiem ta' sajd skond dan il-punt biss.”
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 11 ta’ Ottubru 2004.